Verder as vryheid – die Orania beweging en die toekoms van ons mense – Kraal Uitgewers
Verder as vryheid – die Orania beweging en die toekoms van ons mense
Ons geskiedenis vertel die verhaal van praters en doeners. Ook die Afrikaner se selfbeskikkingstrewe word gekenmerk deur dié wat “vryheid” van dakke af skree en dan weer die gemakstoel voor die televisie inneem, wagtende op vryheid. Anderdink dat vryheid iets is wat opgeëis kan word – so asof iemand dit sal gee net omdat dit so goed gevra of so daadkragtig geëis word. Sedert die 1980’s is daar egter ’n beweging van Afrikaners wat vryheid op die moeilike, harde manier van onder af opbou en uitleef.
ISBN: 700-831-96-866 (2015) Kategorieë: Carel Boshoff, Geskiedenis, Nie-fiksie Tags: Gemeenskap, orania, Selfbestuur, Vryheid
Ons geskiedenis vertel die verhaal van praters en doeners. Ook die Afrikaner se selfbeskikkingstrewe word gekenmerk deur dié wat “vryheid” van dakke af skree en dan weer die gemakstoel voor die televisie inneem, wagtende op vryheid. Anderdink dat vryheid iets is wat opgeëis kan word – so asof iemand dit sal gee net omdat dit so goed gevra of so daadkragtig geëis word. Sedert die 1980’s is daar egter ’n beweging van Afrikaners wat vryheid op die moeilike, harde manier van onder af opbou en uitleef. Die Orania Beweging en sy lede het nog lank voor die politieke veranderings van die 1990’s die ongewilde grondwerk vir ’n nuwe toekoms vir ons mense begin doen. Een van die belangrikste rolspelers sedert daardie tye is die huidige president van die Beweging, Carel Boshoff. In Verder as Vryheid word die verhaal van hierdie Beweging deur Boshoff vertel. Hoewel nie ’n outobiografie nie, is dit by tye ’n diep persoonlike weergawe van die bou van ’n Beweging waar mense ook hulself vir die saak moes gee. Dit is nie ’n politieke ontleding nie, hoewel dit vol skerpsinnige politieke waarnemings is. Dit is ook nie ’n politieke manifes nie, hoewel dit ’n duidelike visie oordra vir Afrikaners wat self hul lot as volk wil bepaal. Dit is die eerste keer sedert die 1990’s dat ’n volledige uiteensetting van die aanloop en motivering van die Afrikaner se vryheidstrewe, soos deur Orania en die Orania Beweging vergestalt, gegee word. Boshoff neem ’n lang en noodsaaklike aanloop om die Afrikaner se geskiedenis in die twintigste eeu en die oorgang van die eerste (landelike, tradisionele) tot die tweede (stedelike, moderne) Afrikaner onder oë te neem en die noodsaak van ’n Afrikanerhergeboorte in die vorm van die derde, nog ontluikende Afrikaner te bepleit en om Orania as die fokuspunt van daardie ontwikkeling te beskryf. Daarmee saam word ook begrippe soos volk, staat, nasie, volkstaat, nasiestaat, territorialiteit en vryheid op ’n nuwe manier ontleed.
Die skrywer se diep politieke insigte, sy vertelling van die meer onlangse dramatiese en dikwels traumatiese politieke veranderings en die uitwerking wat dit veral op die Afrikaner het, gegeur met persoonlike gebeure en lesse geleer, Griekse mitologie en Westerse filosofie, maak hierdie boek ’n genot om te lees en laat die leser met ander oë na Suid-Afrika en die Afrikaner kyk, anderkant van ANC-transformasie en Afrikaneragterhoedgevegte en selfs verder as die blote vryheid waarna Afrikaners onder beleg so smag.
Spesifikasies: Sagteband, 149 x 210 mm, 325 bladsye
Outeur: Carel Boshoff